COM7 คาด iPhone-iPad ล็อตใหม่วางขายในไทยปลาย ต.ค.นี้ หวังกระตุ้นยอดขาย
COM7 คาด iPhone 6S- iPad Pro-Apple TV4 วางขายในไทยได้ช่วงปลายเดือน ต.ค.นี้ หวังกระตุ้นยอดขายดันรายได้-กำไร
10 ก.ย. 2558

นายสุระ คณิตทวีกุล ประธานเจ้าหน้าที่บริหาร บริษัท คอมเซเว่น จำกัด (มหาชน) หรือ COM7  เปิดเผยว่า บริษัทจะได้รับประโยชน์สูงสุดหลังจากที่ Apple ได้เปิดตัวอย่างเป็นทางการแล้วที่สหรัฐอเมริกา สำหรับ iPhone 6S  และ  iPhone 6S Plus รุ่นหน้าจอใหญ่อีกรุ่นหนึ่ง รวมทั้ง  iPad Pro และ Apple TV4  และคาดว่าจะพร้อมเปิดจำหน่ายที่ประเทศไทยในช่วงปลายเดือนตุลาคมนี้เป็นต้นไป ขณะที่บริษัทมีช่องทางการจัดจำหน่ายกว่า 100 สาขา  ผ่าน iStudio และ iBeat  by Comseven  ซึ่งมีสาขาครอบคลุมพื้นที่มากที่สุดในประเทศ และมั่นใจในปี 58 จะสามารถรักษาแชมป์ยอดขาย Apple ในประเทศไทยและภูมิภาคอาเซียน
“สำหรับสินค้าใหม่ของ Apple ที่เปิดตัวในครั้งนี้ เชื่อว่าจะได้รับการตอบรับจากลูกค้าในประเทศไทยเป็นอย่างมากดังเช่นทุกครั้ง ที่ Apple เปิดตัวผลิตภัณฑ์ใหม่ออกมา และยังคงมีความต้องการสูงต่อเนื่องไปยังปีหน้า เพราะปริมาณสินค้าในช่วงแรกที่จำหน่ายยังมีน้อยมากเมื่อเทียบกับความต้องการซื้อ ดังนั้น ในปี 2559 จะเป็นอีกปีที่ดีของอุตสาหกรรมไอทีและสมาร์ทโฟน COM7 มีภารกิจที่สำคัญคือการเพิ่มอัตรากำไรสุทธิ และรักษาแชมป์ยอดขายอันดับ 1 ด้านยอดขายของตัวแทนการจำหน่ายสินค้าแบรนด์ Apple ในประเทศไทยและในแถบภูมิภาคเอเชียตะวันออกเฉียงใต้ได้อย่างต่อเนื่อง” นายสุระ กล่าว
โดยการมีสินค้ากลุ่มใหม่เข้ามาจาก Apple จะช่วยกระตุ้นยอดขายให้ปรับตัวเพิ่มขึ้น และจะรับรู้รายได้ทันที สนับสนุนผลประกอบการงวดครึ่งปีหลังให้เติบโตต่อเนื่องจากครึ่งปีแรก ซึ่งโดยปกติช่วงที่มีการออกผลิตภัณฑ์ใหม่ ยอดขายจะเพิ่มขึ้นจากช่วงปกติ  และไตรมาส 4 เป็นช่วงไฮซีซั่นของการจำหน่าย อย่างไรก็ตามปีนี้บริษัทประมาณการยอดขายทั้งปีเติบโตไม่ต่ำกว่า 5% จาก 1.4 หมื่นล้านบาทในปีก่อน ขณะที่อัตรากำไรสุทธิตั้งเป้าจะเพิ่มขึ้นในระยะ 1-2 ปีนี้จากสิ้นปี 57 อยู่ที่ 1.77%
นอกจากนี้ บริษัทยังเข้าไปรุกตลาด SME ทั้งธุรกิจขนาดกลางและเล็ก รวมทั้ง หน่วยงานราชการ และภาคเอกชน ภายใต้แบรนด์ BaNANA Business เพื่อจำหน่ายสินค้าในทุกแบรนด์ที่มี รวมทั้ง สินค้า Apple ทั้ง  iMac , Macbook ,  Ipad pro และอื่นๆ  เพื่อเข้าครองส่วนแบ่งในตลาดนี้อย่างจริงจัง  ตอกย้ำความเป็นเบอร์ 1 ในผู้ประกอบการค้าปลีกรายใหญ่ของประเทศไทย
ขณะที่บริษัทได้วางกลยุทธ์การเติบโตเพิ่มเติม โดยศึกษารูปแบบการลงทุนในภูมิภาคอาเซียน อาทิ เมียนมาร์ ลาว กัมพูชา เวียดนาม สิงคโปร์  เป็นต้น ซึ่งที่ผ่านมาได้เปิดสาขาในประเทศเมียนมาร์ในรูปแบบแฟรนไชส์ภายใต้แบรนด์บานาน่า ไอทีแล้ว 1 สาขา ทั้งนี้การขยายสาขาไปยังภูมิภาคอาเซียนช่วยเปิดโอกาสช่องทางการจัดจำหน่าย รองรับการเติบโตด้านเศรษฐกิจของอาเซียนที่จะมีการเปิดเสรี เขต เศรษฐกิจอาเซียนในปี 59 ด้วย
 